VENDIM
Nr.1151, datë 25.11.2009
 
PËR KRIJIMIN DHE PËRDORIMIN E FONDIT TË VEÇANTË
(Ndryshuar me VKM nr .1215, datë 16.12.2009)
(i përditësuar)
Në mbështetje të nenit 100 të Kushtetutës, të nenit 18 të ligjit nr.8549, datë 11.11.1999 “Statusi i nëpunësit civil”, të nenit 5/1 të ligjit nr.8487, datë 13.5.1999, “Për kompetencat për caktimin e pagave të punës”, të ndryshuar, të ligjit nr.9920, datë 19.5.2008, “Për procedurat tatimore në Republikën e Shqipërise”, të ndryshuar, dhe të ligjit nr.9936, datë 26.6.2008 “Për menaxhimin e sistemit buxhetor në Republikën e Shqipërise”, me propozimin e Ministrit të Financave, Këshilli i Ministrave
 
VENDOSI:
 
1. Në njësitë e qeverisjes së përgjithshme krijohet fondi i veçantë, në masën 5 për qind të fondit të planifikuar për pagat.
 2. Ky fond përdoret nga drejtuesit e njësive të qeverisjes së përgjithshme për shpërblimin e punonjësve, për rezultate të mira në punë, për dhënie ndihmash të menjëhershme, në raste fatkeqësish, sëmundjesh që kërkojnë ndërhyrje shëndetësore jashtë vendit, për veprimtari social-kulturore, si dhe për rastet e daljes në pension pleqërie.
 3. Shpërblimi për rezultate të mira në punë gjatë vitit, për çdo punonjës, nuk duhet të jetë më shumë se 1 (një) pagë mujore në vit. Përjashtimisht për Drejtorinë e Përgjithshme të Tatimeve, masa e shpërblimit nuk duhet të jetë më shumë se 2 (dy) paga mujore në vit.
 4. Në njësitë e qeverisjes së përgjithshme, të cilat janë në fushën e veprimit të ligjit të shërbimit civil, shpërblimi jepet në bazë të rezultateve individuale në punë, sipas parimeve dhe procedurës së përcaktuar në legjislacionin për shërbimin civil. Për Drejtorinë e Përgjithshme të Tatimeve kriteret e shpërblimit me mbi një pagë përcaktohen sipas udhëzimit përkatës të Ministrit të Financave dhe të ministrit të Brendshëm.
 5. Shpërblimi për rezultate të mira në punë të përballohet nga fondi i veçantë edhe në rastet kur, sipas ligjeve të veçanta, lindin të drejta specifike të shpërblimit të punonjësve. Ky rregull nuk zbatohet vetëm kur në ligj janë parashikuar burime të tjera specifike, të ndryshme nga fondi i veçantë i pagave. Në këtë rast, kriteret dhe rregullat e përfitimit të shpërblimeve përcaktohen me udhëzime përkatëse.
 6. Shpërblimi në fund të vitit i jepet çdo punonjësi të njësisë së qeverisjes së përgjithshme, në masën 10 000 (dhjetë mijë) lekë, pavarësisht shpërblimit sipas pikës 3 të këtij vendimi, dhe përballohet nga fondi i veçantë.
[bookmark: _GoBack]6/1. Përjashtimisht, për vitin 2009, fondi i veçantë i planifikuar të përdoret vetëm për shpërblimin, deri në 15 000 (pesëmbëdhjetë mijë) lekë, për të gjithë punonjësit mbështetës, pozicionet e të cilëve nuk kërkojnë, detyrimisht, arsimin e lartë, dhe që paguhen sipas sistemeve me 10, 14 dhe 22 klasa, ndërsa, deri në masën 10 000 (dhjetë mijë) lekë, për të gjithë punonjësit e tjerë.   
 7. Efektet financiare, që rrjedhin nga zbatimi i këtij vendimi, të përballohen nga buxheti vjetor, i miratuar për çdo institucion.
 8. Ngarkohet Ministria e Financave për nxjerrjen e udhëzimit përkatës.
 9. Vendimi nr.369, datë 13.6.2007 i Këshillit të Ministrave “Për fondin e veçantë në institucionet buxhetore”, shfuqizohet.
 Ky vendim hyn në fuqi menjëherë dhe botohet në Fletoren Zyrtare.

